钦定古今图书集成/明伦汇编/官常典/第618卷 > 王可大
## 钦定古今图书集成/明伦汇编/官常典/第618卷 > 王可大

按《江宁府志》：“可大，字元简，嘉靖癸丑进士。初授刑曹。
时相欲陷人重辟，可大执不可，出补琼州，饮冰自矢。
后海刚峰来南掌院，尝语其孙曰：‘乃祖在琼，止饮一
杯水，吾甚敬之。尔等无坠家声’。转台州知府，与总兵
戚继光御倭馘丑，夺还所俘甚众。罢归，闭门读书，门
无杂宾，士大夫有过访者，才一报谒而已。世皆称其
‘简贵’。”曾孙万祀，性孝，少刲股，愈亲疾。博学弘词，能诗
善书，为贡士首，绝意仕进，惟与二三隐君子往来唱
和，八十有四乃卒。